Steffen W. Frølund (LA), 2025-04-23:
Tak, formand, og tak for ordet.
Og tak til DF for at rejse forespørgslen i dag.
LA har længe arbejdet for mere fornuftige forhold for atomkraft i Danmark.
Så jeg vil lige starte med at ridse en lille quiz eller et spørgsmål op her.
Hvad har en broget flok som Liberal Alliance, IPCC, Sverige, UNECE, Novo Nordisk Fonden, Greta Thunberg, Frankrig, Dansk Industri, IEA, IDA, DTU, B.T., Polen, COP28, techvirksomheder, AOC – det er en amerikaner, så jeg må godt udtale det på engelsk – England, det norske socialdemokrati og det danske folk tilfælles?
I går kom Erhvervslivets Tænketank da også med en ny rapport, som viser, at når man indregner alle følgeomkostningerne ved forskellige energiformer, vil atomkraft være konkurrencedygtigt på dansk jord med sol og vind, også med overlappende prisspænd.
Det fik Dansk Erhverv til at ændre position til at ville af med forbuddet, ligesom Dansk Industri tidligere har gjort i den her valgperiode, og ligesom LA hele tiden har sagt at vi burde.
Her skal man naturligvis se på, hvad det kræver af indirekte støtte, og hvad man skal gøre, når vejret ikke arter sig osv. osv.
Det er helhedsbilledet, der er vores opgave.
Sådan kigger atomkraftmodstandere faktisk allerede på tingene.
de ser ikke det faktum, at solceller er billigere at opstille end vindmøller, og så konkluderer de, at vi skal udelukke vind og kun sætte sol op.
For selv om vind i forhold til opstilling er dyrere end sol, ved de jo godt, at der er brug for begge dele.
For de kan noget forskelligt.
Vi går bare længere og tager princippet til sin logiske konsekvens og forstår, at det ikke udelukkende handler om den billigste teknologi.
Det handler om, at der i det ideelle energimiks er mange komplementære teknologier, så vi har høj forsyningssikkerhed, så det er grønt, og så vores priser kan være stabile.
Dertil kommer, at det energisystem, som vi har kurs mod, uden atomkraft står på præmis efter præmis, som falder en efter en, såsom at udlandsforbindelser bare er noget, der kan vokse med vores afhængighed af dem.
Norge er f.eks. på vej til at melde sig ud af den forbindelse, vi har til dem.
En anden præmis er, at havvind skulle blive billigere og billigere.
Det er det ikke blevet.
Det er netop blevet meget dyrere.
Teknologikataloget er blevet opdateret.
Derfor er mange af de rapporter, som man i dag bygger vores energisystem i Danmark på, forældet.
Vores elforbrug har heller ikke kurs mod at falde.
Datacentre og alle mulige andre ting får det til at stige kraftigt.
Så scenarierne peger entydigt på strømmangel.
Det siger Energinets rapport, f.eks. Jeg er ikke i tvivl længere.
Når vores nabolande alle sammen kigger i retning af atomkraft og vi stædigt står tilbage og vifter med antiatomkraftstypers uopdaterede og uvidenskabelige fritidsnotater og siger nej tak, så er det naboerne, der er de kloge, og os, der begår en fejl.
Særlig i forhold til de nye SMR-teknologier står vi faktisk næsten endnu dårligere i Danmark, for vi har aktivt hindret deres udvikling med et forbud, og støttekronerne går med vilje uden om de her opstartsvirksomheder af politiske årsager.
Selv om der sidder to SMR'er, altså små modulære reaktorer, i det hangarskib, som for nogle måneder siden sejlede ind i dansk farvand; selv om Kina netop har nettilsluttet det første allerede; og selv om Canada netop har givet byggetilladelse til deres første SMR-reaktor, så tror den danske regering åbenbart ikke, at teknologien findes endnu.
Det kunne være spændende at følge med i, hvis det en dag bliver til noget, lyder det fra regeringen.
Jo tak, toget kører allerede for fuld damp.
Lad os komme med om bord nu.
Derfor skal vi selvfølgelig fjerne forbuddet mod atomkraft i Danmark, og vi skal hurtigst muligt i gang med at lægge planer i en Niels Bohr-kommission.
Det er LA's politik.
Så vil jeg endda gå lidt længere i dag.
Jeg tror ikke på, at vi kan have et 100 pct. grønt energisystem uden.
Bevisbyrden er simpelt hen flippet med alle de præmisser for vores eksisterende planer, som falder en efter en.
Og så har vi ikke engang talt om de gigantiske landarealer, som vi undgår at bruge på energiproduktion, og som i stedet kan være natur.
Jeg vil faktisk synes, at det er uforeneligt at være imod atomkraft og kalde sig en grøn naturven.
Det har danskerne forstået.
Så om de skal sammensætte et nyt Folketing, før det ændrer sig, eller om Folketinget begynder at forstå det, er spørgsmålet.
Men det sker før eller siden.
Tak for ordet.